b'\n_START_ARTICLE_\nFran Klemen\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nKlemen\xc4\x8di\xc4\x8d je ljudsko \xc5\xa1olo obiskoval v Bo\xc5\xa1tanju, se nato u\xc4\x8dil cerkvenega kiparstva, obiskoval 2 razreda umetno-obrtne \xc5\xa1ole v Ljubljani ter 2 letnika slikarske akademije na Dunaju (1903 do 1905) in nato eno leto na akademiji v M\xc3\xbcnchnu. Po kon\xc4\x8danem \xc5\xa1tudiju je \xc5\xbeivel v Ljubljani, Kosezah in Morav\xc4\x8dah. Bil je tudi \xc4\x8dlan umetni\xc5\xa1kega dru\xc5\xa1tva\xc2\xa0\xc2\xbbVesna\xc2\xab. V zgodnjih letih je slikal realisti\xc4\x8dne portrete in kme\xc4\x8dke pokrajine. Po letu 1910 je razvil krajinarstvo v slikoviti tehniki \xc5\xa1irokega \xc4\x8dopi\xc4\x8da, med obema vojna pa je slikal v impresionisti\xc4\x8dnem na\xc4\x8dinu z lopatico. Klemen\xc4\x8di\xc4\x8d je bil znan ljubljanski krajinar. Proti koncu \xc5\xbeivljenja pa je slikal zlasti cvetje.\n_START_SECTION_\nDelo\n_START_PARAGRAPH_\nKlemen\xc4\x8di\xc4\x8d je nastopil leta 1908 s portreti in \xc5\xa1tudijami, pozneje je postal krajinar in genrist ter se oprijel impresionisti\xc4\x8dne tehnike in mnogo slikal z lopatico; razen z oljnimi barvami je slikal v tudi v akvarelu in pastelu. Njegova glavna dela so \xc5\xa1tevilne krajine, potem akvareli narodnih no\xc5\xa1, kme\xc4\x8dkih interierjev. Razstavljal je 1902 v Ljubljani, 1908 v Trstu, potem redno v ljubljanskem Jakopi\xc4\x8devem paviljonu, 1921 v Zagrebu, 1924 v Hodon\xc3\xadnu (\xc4\x8ce\xc5\xa1ka). Njegova dela se nahajajo v Narodni galeriji Slovenije ter v zasebni lasti v Sloveniji, v Zagrebu, na Dunaju, v M\xc3\xbcnchnu, v Mannheimu in drugod.'